KOMMISSIONENS FORORDNING (EF) Nr. 2206/98 af 14. oktober 1998 om ændring af Rådets forordning (EF) nr. 2178/95 ved sletning af de gældende toldlofter for tekstilvarer med oprindelse i Letland og Litauen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2178/95 af 8. august 1995 om åbning og forvaltning af fællesskabstoldkontingenter og -lofter for visse industri- og fiskerivarer med oprindelse i Estland, Letland og Litauen og om retningslinjer for tilpasning af disse kontingenter og lofter (1), senest ændret ved forordning (EF) nr. 1926/96 (2), særlig artikel 6, stk. 1,

ud fra følgende betragtninger:

Ved forordning (EF) nr. 2178/95 er der indført toldlofter for tekstilvarer med oprindelse i Litauen og Letland, som er anført i bilag IV til forordningen, og en ordning for fællesskabstilsyn med præferenceindførsel inden for disse lofter;

Rådets afgørelse 98/137/EF (3) gælder fra 1. januar 1998 for den midlertidige anvendelse af tillægsprotokollen i form af brevveksling mellem Det Europæiske Fællesskab og Republikken Litauen til frihandelsaftalen mellem De Europæiske Fællesskaber og Republikken Litauen og Europaaftalen mellem Fællesskaberne og deres medlemsstater og Republikken Litauen (4) og tillægsprotokollen i form af brevveksling mellem Det Europæiske Fællesskab og Republikken Letland til frihandelsaftalen mellem De Europæiske Fællesskaber og Republikken Letland og Europaaftalen mellem Fællesskaberne og deres medlemsstater og Republikken Letland (5), i det følgende benævnt »tillægsprotokollerne«; Rådet har ved sin afgørelse af 13. juli 1998 (6) godkendt disse protokoller på Fællesskabets vegne;

det fastsættes i stk. 2.1.1 og 2.1.2 i tillægsprotokollerne, at de toldsatser, der anvendes i Fællesskabet ved indførsel af tekstilvarer, som har oprindelse i Litauen og Letland, og henhører under kapitel 50 til 63 i den kombinerede nomenklatur, afskaffes fra den 1. januar 1998, og at bilag VI til frihandelsaftalen og Europaaftalen med Litauen og bilag V til frihandelsaftalen og Europaaftalen med Letland udgår;

forordning (EF) nr. 2178/95 bør derfor ændres tilsvarende; nævnte forordning anvendes for fremtiden kun på toldkontingenter, og alle henvisninger til toldlofter udgår;

de i denne forordning fastsatte foranstaltninger er i overensstemmelse med udtalelse fra Toldkodeksudvalget -

UDSTEDT FØLGENDE FORORDNING:

Artikel 1

I forordning (EF) nr. 2178/95 foretages følgende ændringer:

1) Titlen affattes således:

»Rådets forordning (EF) nr. 2178/95 af 8. august 1995 om åbning og forvaltning af fællesskabstoldkontingenter for visse industri- og fiskerivarer med oprindelse i Estland, Letland og Litauen og om retningslinjer for tilpasning af disse kontingenter«.

2) I artikel 1 udgår »eller -lofter«.

3) Artikel 3 udgår.

4) I artikel 6, stk. 2.

- udgår »eller -loft« i andet led

- udgår »eller -lofter« i tredje led.

5) Bilag IV udgår.

Artikel 2

Denne forordning træder i kraft på dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. oktober 1998.

På Kommissionens vegne

Mario MONTI

Medlem af Kommissionen

(1) EFT L 223 af 20. 9. 1995, s. 1.

(2) EFT L 254 af 8. 10. 1996, s. 1.

(3) EFT L 41 af 13. 2. 1998, s. 81.

(4) EFT L 41 af 13. 2. 1998, s. 82.

(5) EFT L 41 af 13. 2. 1998, s. 87.

(6) Endnu ikke offentliggjort i Tidende.